# **Lisa 1**

# **MTÜ Eesti Pimedate Liit 2025. aasta tegevuskava**

Eesti Pimedate Liit (EPL) lähtub 2025. aasta tegevuses põhikirjalistest eesmärkidest, arengukavast ja tegevuskavast.

**Tegevuse prioriteet 2025. aastal on nägemispuudega inimeste füüsilise ja virtuaalse ligipääsetavuse parandamine ning arendamine.**

## Tegevuskava 2025. aastal:

## **1. Esindamine ja huvikaitse**

1.1. Aidata kaasa puuetega inimeste õiguste konventsiooni ellurakendamisele.

1.2. Osaleda Eesti Puuetega Inimeste Koja üritustel ja töös. Teha koostööd teiste puudega inimeste liitude, ühingute ja sihtasutustega.

1.3. Esitada ettepanekuid nägemispuudega inimesi puudutavate õigusaktide täiendamiseks ja muutmiseks.

1.4. Jätkata tööd, et parandada nägemispuudega inimeste hariduse, rehabilitatsiooni ja tööhõive võimalusi.

1.5. Esitada ettepanekuid, kuidas abivahendisüsteemi nägemispuudega inimeste vajadustele vastavaks muuta ja nägemisabivahendite loetelu täiendada.

1.6. Populariseerida punktkirja oskust ja kasutamist.

1.7. Esindada nägemispuudega inimeste huve ligipääsetavust puudutavate normdokumentide ja juhendite väljatöötamisel.

1.8. Jätkata koostööd Soome ja Rootsi nägemispuudega inimeste liitudega, osaleda Balti Komitee ja Euroopa Pimedate Liidu töös.

## **2. Avalikustamine ja teavitamine**

2.1. Selgitada ühiskonnale nägemispuudega inimeste probleeme, tähistada valge kepi päeva ning anda välja tunnustus „Aasta tegu 2025”.

2.2. Arendada ning täiendada EPLi veebilehte ja Facebooki-lehte.

2.3. Avaldada juhendmaterjali sisuga ajakiri „Valguse Kaja“ elektrooniliselt EPLi kodulehel.

2.4. Teha teavitustööd, et suurendada nägemispuudega inimeste kaasatust liikmesühingutesse.

## **3. Organisatsiooni arendamine**

3.1. Nõustada liikmesühinguid. Tugevdada ühisürituste kaudu nende otsesidemeid.

Korraldada suvekool, matkapäev ja koolitus, mis on suunatud juhatuse liikmetele ning liikmesühingute eestvedajatele.

3.2. Korraldada veebiseminare, kus lektorid jagavad nõuandeid nägemispuudega inimestele igapäevase elu parema korraldamise teemadel.

3.3. Jätkata tööd kompetentsikeskuse arendamisel. Luua üle-eestiline võrgustik spetsialistidest, kellel on võimekus viia läbi nägemispuudega inimestele ligipääsetavust tagava ehitatud keskkonna hindamist ja sellealast nõustamist.

3.4. Pakkuda ettevõtetele, asutustele ja organisatsioonidele nõustamisteenuseid nägemispuudega inimestele ligipääsetava füüsilise keskkonna kujundamisel, ligipääsetavate veebilehtede ja mobiilirakenduste loomisel ning ligipääsetavate kultuurisündmuste korraldamisel.

## **4. Kinnisvara haldamine ja arendamine**

4.1. Arendada Tallinn, Laki 7b kinnistut, et toetada põhikirjaliste eesmärkide saavutamist.

4.2. Tegelda Lääne maakonnas asuvate EPLi kinnistute arenguplaanide väljatöötamisega.

EPLi tegevuskava aastaks 2025 on kinnitatud juhatuse 12. veebruari 2025 koosoleku otsusega.